**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**ÎN INTERVALUL 20.04.2022, ora 08:00 – 21.04.2022, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 21.04.2022, ora 07:00**

**RÂURI**

**Debitele au fost, în general, în scădere**, exceptând râurile din bazinele hidrografice Jiu, Olt, Vedea, Argeș, Ialomița, Bârlad, afluenții Prutului și pe cele din Dobrogea unde au fost relativ staționare.

Ușoare creșteri de debite s-au produs pe unele râuri mici din zonele de deal și munte din Crișana și Banat datorită precipitațiilor lichide, slabe cantitativ căzute în interval și cedării apei din stratul de zăpadă.

Debitele se situează în general la valori sub mediile multianuale lunare, cu coeficienţi moduli cuprinşi între 30–80%, mai mari (în jurul și peste normalele lunare) pe cursul superior şi mijlociu al Bistriței și mai mici (sub 30% din normalele lunare) pe râurile din bazinele hidrografice Moravița, Vedea, Trotuș, Bârlad şi pe afluenții Prutului.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, în scădere**, exceptând râurile mici din bazinele superioare și mijlocii ale Crișurilor și Arieșului unde vor fi în creștere datorită cedării apei din stratul de zăpadă și propagării. Pe râurile din bazinele hidrografice Bega, Timiș, Bârzava, Caraș, Nera, Cerna și bazinul superior al Jiului, vor fi în creştere, ca urmare a precipitaţiilor prognozate, cedării apei din stratul de zăpadă şi propagării, iar pe cele din Dobrogea creșterile se vor datora numai precipitațiilor prognozate și propagării.

Pe râurile din bazinele hidrografice Olt, Vedea, Argeș, Ialomița, Bârlad, bazinul mijlociu și inferior al Jiului și afluenții Prutului, debitele vor fi relativ staționare.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 20.04.2022 – 21.04.2022 a fost în scădere, având valoarea de 5400 m3/s**, sub media multianuală a lunii aprilie (7900 m3/s).

În aval de Porţile de Fier, debitele au fost în scădere pe sectoarele Gruia – Tr. Măgurele și Călărași – Tulcea, staționare la Zimnicea și în creștere pe sectorul Giurgiu – Oltenița.

**Debitul la intrarea în țară (secțiunea Baziaș) va fi staţionar (5400 m3/s).**

În aval de Porțile de Fier debitele vor fi în scădere.

**Alimentări cu apă**

Judeţul Iaşi

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iaşi, S.C. Piscicola S.R.L. Iaşi şi S.C. CC & PES S.R.L. Iaşi prin reducerea debitelor la sursa r. Miletin – ac. Hălceni, corespunzător treptei I de aplicare a restricţiilor.

Judeţul Vaslui

Se mențin prevederile din „Planul de restricții si folosire a apei în perioade deficitare”, astfel:

- treapta III - pentru S.C. AQUAVAS S.A. VASLUI – Sucursala Vaslui, din acumularea Solești.

**2.** **Situaţia meteorologică în intervalul 20.04.2022, ora 09:00 –21.04.2022, ora 06:00**

**ÎN ŢARĂ**

Valorile termice diurne, deși majoritar în creștere faţă de ziua precedentă, au caracterizat o vreme rece, chiar deosebit de rece în regiunile sud-vestice și în zone restrânse din sudul și estul țării unde au fost înnorări mai persistente și averse slabe - local în Oltenia și pe spații mici în Banat, Muntenia, Moldova, iar în Dobrogea au fost însoțite și de descărcări electrice. Noaptea a mai plouat pe alocuri în regiunile estice, iar izolat în sudul litoralului s-au totalizat 16 l/mp. La munte, pe alocuri a nins slab. Vântul a suflat slab și moderat, cu unele intensificări în deltă și pe crestele montane. Stratul de zăpadă era prezent în zona montană înaltă și măsura -în platformele staţiilor meteo- până la 225 cm în Munţii Bucegi, la peste 2000 m altitudine. Temperaturile maxime s-au încadrat între 8 grade la Bâcleș, Oravița și Băilești și 16 grade la Ianca, Brăila, Hârșova și Cernavodă. La ora 06, temperatura aerului avea valori cuprinse între -6 grade la Miercurea Ciuc şi 8 grade la Constanța, Gura Portiţei şi Sulina. În a doua parte a nopţii s-a produs brumă pe arii restrânse în sud și centru, iar în nordul Olteniei și în depresiunile din sud-estul Transilvaniei, cu totul izolat a fost ceață.

***Observaţii:*** *de ieri dimineață, de la ora 06, a fost în vigoare 1 mesaj cod galben pentru fenomene meteorologice periculoase imediate emis de către SRPV Constanța.*

**LA BUCUREŞTI**

Deși vremea s-a încălzit semnificativ față de intervalul precedent, valorile termice s-au menținut sub cele specifice perioadei. Cerul a fost variabil, cu înnorări după-amiaza și la începutul nopții, iar vântul a suflat slab până la moderat. Temperatura maximă a fost de 14 grade la toate stațiile meteorologice, iar la ora 06 se înregistrau 3 grade în Băneasa și 4 grade la Filaret și Afumați.

**3. Prognoza meteorologică în intervalul 21.04.2022, ora 09:00 –22.04.2022, ora 09:00**

**ÎN ŢARĂ**

Valorile termice vor fi în creștere față de intervalul anterior, cu precădere în sudul și în vestul țării, unde se vor apropia de normele caracteristice datei. Astfel, maximele se vor încadra între 9 și 18 grade, iar minimele între -2 și 8 grade, mai scăzute în estul Transilvaniei, dar și mai ridicate în Banat. Cerul va fi variabil, cu înnorări temporare și ploi, ziua, pe arii restrânse în est și nord-est, iar noaptea, local în vest și sud-vest și izolat în rest. La munte, pe alocuri, vor fi precipitații slabe, mixte. Vântul va sufla slab și moderat, cu intensificări pe creste, în special ale Carpaților Orientali, cu viteze de 60...70 km/h și trecător, cu viteze până la 40...50 km/h, în prima parte a intervalului în nord-vest, centru și sud-est, iar apoi în sudul Banatului. Izolat vor fi condiții de ceață.

**LA BUCUREŞTI**

Vremea se va încălzi, valorile termice diurne se vor apropia de normele specifice perioadei, dar dimineața și noaptea vor fi reci în continuare. Cerul va fi variabil, iar vântul va sufla moderat, ziua și în general slab, pe parcursul nopții. Temperatura maximă va fi de 17...18 grade, iar cea minimă de 2...5 grade.

**4. Buletin nivometeorologic pentru perioada 20.04.2022, ora 21 – 22.04.2022, ora 21**

**Munţii Făgăraş:** **RISC 3 - ÎNSEMNAT**

La peste 1800 m, în partea superioară se găsește un strat de zăpadă proaspătă, ce depășește pe alocuri 15-20 cm și este depus peste cruste de gheață sau straturi vechi, mai dure. În zonele adăpostite se găsesc depozite însemnate de zăpadă. Mai ales la supraîncărcări, dar la orele prânzului și spontan, pe fondul creșterii temperaturilor diurne, există un risc al dislocării zăpezii proaspăt căzute sau al ruperii unor plăci de vânt din apropierea crestelor, în special de pe versanții sudici. Se pot produce curgeri superficiale și avalanșe de dimensiuni medii și mici, riscul fiind însemnat (3).

La altitudini de 1500-1800 m, stratul este umezit și este prezent în special spre altitudini apropiate de 1800 m. Pe fondul creșterii temperaturilor și parțial a insolației, zăpada se va umezi suplimentar. Noaptea se vor forma cruste de îngheț la suprafața zăpezii. Spontan, la altitudini de peste 1600 m, se pot declanșa la orele prânzului curgeri și avalanșe de topire de dimensiuni mici, producerea acestora fiind amplificată la supraîncărcări și pe pantele mai înclinate - risc moderat (2).

**Munţii Bucegi:** **RISC 3 - ÎNSEMNAT**

La altitudini mai mari de 1800 m, la suprafață se întâlnește un strat instabil de zăpadă proaspătă, ce depășește local 15-20 cm, depus peste straturi mai vechi și dure sau peste cruste de gheață. Pe văi și în locurile adăpostite sunt depozite mai însemnate de zăpadă. Sunt formate noi plăci de vânt pe versanții sudici. În special la supraîncărcări, dar și în mod spontan la orele amiezii pe fondul creșterii temperaturilor, există riscul dislocării zăpezii proaspete și a ruperii plăcilor de vânt din apropierea crestelor. Riscul declanșării unor curgeri sau al avalanșelor de dimensiuni medii și mici este însemnat (3).

La altitudini de 1500-1800 m, se găsește un strat de zăpadă umezită, local consistent. Zăpada va forma o crustă la suprafață în cursul nopților, pe fondul temperaturilor negative, dar se va umezi din ce în ce mai mult pe timpul zilelor odată cu încălzirea treptată a vremii. Spontan se pot declanșa curgeri și avalanșe de dimensiuni relativ mici, în special pe pantele mai înclinate, riscul declanșării avalanșelor fiind amplificat la supraîncărcări și la orele prânzului - risc moderat (2).

**Munţii Rodnei:** **RISC 3 - ÎNSEMNAT**

La altitudini de peste 1800 m, în partea superioară întâlnim un strat instabil de zăpadă proaspătă, ce depășește local 15-20 cm, așezat deasupra straturilor vechi, peste care zăpada proaspătă poate aluneca. În apropierea crestelor sunt formate plăci de vânt, în special pe versanții sudici. Pe văi și în locurile adăpostite se întâlnesc depozite mai însemnate de zăpadă. Atât la supraîncărcări, cât și în mod spontan la orele amiezii pe fondul creșterii temperaturilor diurne, se pot declanșa curgeri si avalanșe de dimensiuni medii în zonele cu strat mai consistent de zăpadă nouă, cu depozite mai importante de pe văi și cu plăci de vânt, pe pantele mai înclinate, riscul fiind însemnat (3).

La altitudini de 1500-1800 m, stratul de zăpadă are dimensiuni mai reduse și este ușor umezit. Zăpada va continua să se umezească, pe fondul creșterii temperaturilor diurne. Se pot declanșa avalanșe de dimensiuni mici și izolat medii, care să angreneze zăpada mai nouă sau straturi mai vechi, în special pe pantele mai înclinate și pe văile cu depozite. Riscul declanșării avalanșelor va fi moderat (2).

**Munţii Parâng-Şureanu:** **RISC 3 - ÎNSEMNAT**

La altitudini de peste 1800 m, în partea superioară se întâlnește un strat de zăpadă proaspătă, ce depășește local 10-15 cm, depus peste zăpada mai veche, peste care poate aluneca în condiții de supraîncărcări și izolat spontan, la orele amiezii, pe fondul creșterii temperaturilor diurne. Pe văi și în locurile adăpostite se întâlnesc depozite mai însemnate de zăpadă. Riscul va fi amplificat la supraîncărcări ale stratului, care pot angrena zăpada proaspătă depusă, îndeosebi din zonele cu depozite mai însemnate, ducând la declanșarea de avalanşe de dimensiuni mici și medii - risc însemnat (3).

Sub 1800 m, zăpada este umezită și se întâlnește pe anumite văi și pante de la altitudini mai mari de 1600 m. Zăpada se va umezi pe parcursul zilelor, pe fondul încălzirii vremii și va forma noaptea o crustă la suprafață. Spontan la orele amiezii, se pot declanșa avalanșe umede de dimensiuni mici, pe pantele mai înclinate şi din zonele cu depozite mai mari, riscul fiind amplificat la supraîncărcări – risc moderat (2).

**Munţii Ţarcu-Godeanu:** **RISC 2 - MODERAT**

La altitudini de peste 1800 m, la suprafață întâlnim un strat subțire de zăpadă proaspătă, iar în profunzime se întâlnesc cruste de gheață și straturi vechi, mai dure. Pe văi și în locurile adăpostite, se întâlnesc depozite încă însemnate de zăpadă. În special la supraîncărcări mari ale stratului și cu totul izolat și spontan la orele amiezii, pe fondul încălzirii vremii, se pot produce unele avalanșe de dimensiuni în general mici, în zonele cu depozite mai însemnate și pe pantele mai înclinate – risc moderat (2).

Între 1500 și 1800 m, stratul are dimensiuni reduse și este umezit în ansamblu, fiind local mai consistent la altitudini apropiate de 1800 m. Izolat se pot declanșa spontan curgeri și avalanșe de topire la orele prânzului, riscul producerii avalanșelor fiind amplificat la supraîncărcări, pe pantele mai înclinate, îndeosebi din zonele cu depozite mai însemnate de zăpadă - risc moderat (2).

**Munţii Călimani-Bistriţei-Ceahlău:** **RISC 3 - ÎNSEMNAT**

La altitudini de peste 1800 m, în partea superioară întâlnim un strat instabil de zăpadă proaspătă, ce depășește local 15 cm, depus peste straturile vechi și dure și peste care zăpada proaspătă poate aluneca. În apropierea crestelor sunt formate plăci de vânt, în special pe versanții sudici. Pe văi și în locurile adăpostite se întâlnesc depozite mai însemnate de zăpadă. Îndeosebi la supraîncărcări ale stratului, dar izolat și spontan la orele prânzului pe fondul creșterii temperaturilor diurne, în zonele cu strat mai consistent de zăpadă nouă, cu depozite mai importante și cu plăci de vânt, pe pantele mai înclinate și pe văi, se pot declanșa curgeri sau avalanșe de dimensiuni mici și izolat medii, riscul fiind însemnat (3).

La altitudini de 1500-1800 m, stratul de zăpadă are dimensiuni mai reduse și este ușor umezit. Zăpada se va umezi suplimentar în zilele următoare, pe fondul creșterii temperaturilor diurne, dar noaptea va forma temporar o crustă de gheață la suprafață. Se pot declanșa avalanșe de dimensiuni în general mici, în special pe pantele mai înclinate și unde sunt depozite mai consistente. Riscul declanșării avalanșelor va fi moderat (2).

**Munţii Vlădeasa-Muntele Mare:** **RISC 1 – REDUS**

În ultimele zile s-au semnalat ninsori slabe, ce nu au influențat semnificativ vechiul strat, care este umezit la altitudini mai joase, fiind în continuare mai însemnat pe văi și discontinuu la altitudini mici. Noaptea temperaturile vor fi negative și la suprafața zăpezii se va forma o crustă temporară de gheață. În special la supraîncărcări mari, se pot produce avalanșe de mici dimensiuni la orele prânzului, mai ales pe pantele mai înclinate din zonele cu depozite - risc redus (1).

**Evoluția vremii din ultimele 48 de ore:**

Vremea a fost rece pentru această perioadă, chiar dacă temperaturile au crescut ușor astăzi. Cerul a fost variabil, temporar noros. Pe arii mai extinse în Carpații Meridionali și pe arii restrânse în rest, s-au semnalat predominant ninsori, trecător precipitații mixte la altitudini joase. Cantitățile de precipitații au fost moderate în Carpații Meridionali și slabe în Orientali și Occidentali. Vântul a suflat slab și moderat, cu unele intensificări pe crestele din Carpații Orientali și Meridionali. Stratul de zăpadă a scăzut la altitudinile joase și a crescut în zonele înalte, cu doar 1 cm în Orientali și cu până la 8 cm la Vf.Țarcu și 7 cm la Vf.Omu.

**Grosimea stratului de zăpadă în 20.04.2022, ora 15:**

**Carpaţii Meridionali:** 223 cm la Vf. Omu, 209 cm la Bâlea-Lac, 114 cm Vf. Țarcu, 18 cm la Cuntu;

**Carpaţii Orientali:** 123 cm la Vf. Călimani, 88 cm la Lăcăuți, 75 cm la Ceahlău-Toaca, 42 cm la Vârful Iezer, 103 cm la Bucin;

**Carpaţii Occidentali:** 3 cm la Stâna de Vale, 4 cm la Vf. Vlădeasa 1800.

**Prognoza vremii în intervalul 20.04.2022 ora 21 - 22.04.2022 ora 21:**

Temperaturile vor crește treptat, devenind pozitive în ultima zi în întreaga arie montană. Cerul va fi variabil, temporar noros. Pe arii restrânse se vor semnala precipitații mixte slabe, trecător ninsori pe creste la noapte și mâine, iar în cursul zilei de vineri 22 aprilie, predominant ploi. Vântul va sufla în general moderat, cu rafale de 60-70 km/h în zonele înalte. Temporar se va semnala ceață, asociată izolat și cu depuneri de chiciură pe creste în primele 24 de ore ale intervalului.

**Temperaturi prognozate în intervalul 20.04.2022 ora 21 - 21.04.2022 ora 21:**

**Peste 1800 m:** temperaturi minime: -11 la -6 gr.C; temperaturi maxime: -4 la 1 gr.C;

**Sub 1800 m:** temperaturi minime: -8 la -2 gr.C; temperaturi maxime: 0 la 8 gr.C.

**Temperaturi prognozate în intervalul 21.04.2022 ora 21 - 22.04.2022 ora 21:**

**Peste 1800 m:** temperaturi minime: -6 la -2 gr.C; temperaturi maxime: 0 la 5 gr.C;

**Sub 1800 m:** temperaturi minime: -3 la 2 gr.C; temperaturi maxime: 5 la 10 gr.C.

**Izoterma de 0 grade:** în urcare de la 800-1300 m la 1800-2500 m, cu cele mai ridicate valori în masivele sud-vestice.

**Vânt la peste 2000 m:** din sector vestic și sudic, cu viteze de 60-70 km/h.

1. ***CALITATEA APELOR***


**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

***Administrația Națională Apele Române, Agenţia pentru Protecţia Mediului Iaşi*** şi ***Garda Naţională de Mediu - Comisariatul Judeţean Iaşi*** informează că în data de 20.04.2022, la ora 14:35, a fost semnalată prezenţa unor substanţe de culoare albă pe suprafaţa apei râului Nicolina, în zona localităţii Lunca Cetăţuii, comuna Ciurea, judeţul Iaşi. În urma verificărilor din teren s-a constatat descărcarea de ape uzate neepurate, de culoare albicioasă, în cursul de apă Nicolina prin colectorul de ape pluviale al localitaţii Lunca Cetăţuii. Au fost prelevate probe de apă în vederea efectuării analizelor fizico-chimice în Laboratorul de Calitatea Apei din cadrul A.B.A. Prut-Bârlad.

Rezultatele analizelor de laborator din data de 20.04.2022 sunt următoarele:



A.B.A. Prut-Bârlad a dispus asigurarea unui debit de diluţie de 0,5 mc/s din acumularea Ciurbeşti şi 0,5 mc/s din acumularea Ezăreni, pentru diminuarea posibilelor efecte negative asupra faunei şi florei acvatice pe cursul de apă Nicolina.

***Administrația Națională Apele Române*** revine cu informaţii despre poluarea accidentală a cursurilor de apă Bârlad și Părvești (Valea Mitocului), produsă în data de 19.04.2022, la ora 11:25, în zona localităţii Strâmtura Mitoc, comuna Banca, judeţul Vaslui. Poluarea s-a produs din cauza evacuării de ape uzate insuficient epurate, prin gura de evacuare ce aparține SC VANBET SRL Banca - Punct de lucru Abator, ca urmare a unei defecţiuni a pompei de la sistemul de flotaţie din staţia de epurare. Nu s-a înregistrat mortalitate piscicolă.

Rezultatele analizelor fizico-chimice, pentru probele de apă prelevate în data de 19.04.2022 din patru secţiuni aferente râului Bârlad, sunt următoarele:

- 1. râu Bârlad amonte confluenţă râu Părvești: pH: 8.4 (unit pH), MTS: 3.8 (mg/l), oxigen dizolvat: 13.90 (mg/l), CCOCr: 22.3 (mg/l), Azot total: 6.16 (mg/l), Fosfor total: 1.699 (mg/l), Sulfuri totale: < 2 (mg/l);

- 2. râu Bârlad aval confluenţă râu Părvești: pH: 8.4 (unit pH), MTS: 16.9 (mg/l), oxigen dizolvat: 13.28 (mg/l), CCOCr: 37 (mg/l), Azot total: 7.45 (mg/l), Fosfor total: 2.019 (mg/l), Sulfuri totale: <2 (mg/l);

- 3. râu Bârlad pod Gara Banca: pH: 8.4 (unit pH), MTS: 28.7 (mg/l), oxigen dizolvat: 10.02 (mg/l), CCOCr: 38.1 (mg/l), Azot total: 6.02 ( mg/l), Fosfor total: 1.427 (mg/l), Sulfuri totale <2 (mg/l);

- 4. râu Bârlad amonte pod Zorleni: pH: 8.4 (unit pH), MTS: 13.5 (mg/l), Oxigen dizolvat: 11.55 (mg/l); CCOCr: 24.3 (mg/l), Azot total: 5.35 (mg/l), Fosfor total: 0.622 (mg/l). Sulfuri totale: <2 (mg/l).

Rezultatele analizelor fizico-chimice, pentru probele de apă prelevate în data de 20.04.2022 din două secţiuni aferente râului Bârlad, sunt următoarele:

- 1. râu Bârlad pod Gara Banca: pH: 8.4 (unit pH), MTS: 10 (mg/l), oxigen dizolvat: 10.91 (mg/l), CCOCr: 22,8 ( mg/l), Azot total: 5,56 (mg/l), Fosfor total: 0,732 (mg/l), Sulfuri totale <2 (mg/l);

- 2. râu Bârlad amonte pod Zorleni: pH: 8.4 (unit pH), MTS: 9 ( mg/l), Oxigen dizolvat: 10,96 (mg/l), CCOCr: 25,3 (mg/l), Azot total: 4,85 ( mg/l), Fosfor total: 1,172 (mg/l), Sulfuri totale: <2 (mg/l).

În urma verificărilor efectuate pe teren în data de 20.04.2022, reprezentanţii S.G.A. Vaslui au constatat că nu se mai evacuau ape uzate prin gura de evacuare aparţinând SC VANBET SRL - Punct de lucru Abator.

Zonele afectate sunt supravegheate în continuare de către reprezentanţii S.G.A. Vaslui. Beneficiarul efectuează lucrări de întreţinere şi ecologizare a cursului de apă receptor (r. Părvești), în aval de gura de evacuare ape uzate epurate.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 19.04.2022, în cadrul Reţelei Naţionale de Monitorizare, nu au fost înregistrate depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon). **A fost înregistrată depășirea valorii limită zilnice pentru indicatorul particule în suspensie PM10 la stațiile: IS-2**. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

***Agenţia pentru Protecţia Mediului Timiş*** informează despre producerea, în data de 18.04.2022, la ora 10:00, unei poluări accidentale a aerului, cu o cantitate de aproximativ 4000 mc de gaze, în zona localităţii Lovrin, judeţul Timiş, din cauza unei avarii la colectorul de distribuţie gaze LTS Calacea – Sânnicolau Mare, care aparţine operatorului Expert Petroleum. S-a izolat tronsonul de colector avariat şi s-a remediat prin montarea unei şarniere.

1. **În domeniul solului şi vegetaţiei**

***Agenţia pentru Protecţia Mediului Constanţa*** şi ***Garda Naţională de Mediu - Comisariatul Judeţean Constanţa*** informează despre producerea, în data de 20.04.2022, la ora 12:50, unei poluări accidentale a solului, în zona localităţii Lumina, judeţul Constanţa, din cauza unei avarii la conducta magistrală de transport ţiţei Constanţa - Petromidia. A fost afectată o suprafaţă de circa 5 mp de teren. Au fost luate măsuri pentru eliminarea efectelor poluării.

***Garda Forestieră Râmnicu Vâlcea*** informează despre producerea, în data de 20.04.2022, ora 08:40, unui incendiu care a afectat 1,0 ha litieră pe raza O.S. Balş, localitatea Racoviţa, judeţul Olt. Incendiul a fost stins în aceeași zi, la ora 12:40, prin intervenția a 2 silvicultori. Cauza izbucnirii incendiului: necunoscută.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 19.04.2022-20.04.2022 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

Nu au fost semnalate evenimente deosebite.

**Direcția de Comunicare, Transparență și IT**